2 เดือนแรกของปีงบ53 รัฐบาลโกยรายได้เกินเป้ากว่า 4 หมื่นล้าน
โพสต์ทูเดย์-ผลการจัดเก็บรายได้รัฐบาลเดือน พ.ย. เกินเป้าอีก 2 หมื่นล้าน ติดต่อกันเป็นเดือนที่ 2 สรรพสามิตแชมป์โกยรายได้สูงกว่าเป้า 37.2%
17 ธ.ค. 2552

โพสต์ทูเดย์-ผลการจัดเก็บรายได้รัฐบาลเดือน พ.ย. เกินเป้าอีก 2 หมื่นล้าน ติดต่อกันเป็นเดือนที่ 2 สรรพสามิตแชมป์โกยรายได้สูงกว่าเป้า 37.2%
นายสาธิต  รังคสิริ  ผู้อำนวยการสำนักงานเศรษฐกิจการคลัง  เปิดเผยว่า เดือน พ.ย. ที่ผ่านมา รัฐบาลจัดเก็บรายได้สุทธิ 1.27 แสนล้านบาท สูงกว่าเป้าหมายกว่า 2 หมื่นล้านบาท ต่อเนื่องเป็นเดือนที่ 2 ของปีงบประมาณ 2553  เป็นผลจากการบริโภคและการนำเข้าที่ฟื้นตัวอย่างชัดเจน ส่งผลให้ภาษีมูลค่าเพิ่มและอากรขาเข้าขยายตัวในอัตราที่สูง และผลการจัดเก็บใกล้เคียงกับระดับที่เคยจัดเก็บได้ก่อนวิกฤตเศรษฐกิจ ขณะเดียวกันภาษีสรรพสามิตรถยนต์ทะลุ  6,000 ล้านบาท สูงสุดในรอบเกือบ 4 ปี   
สำหรับ  2  เดือนแรกของปีงบประมาณ 2553 รัฐบาลจัดเก็บรายได้สุทธิ 243,080 ล้านบาท สูงกว่าประมาณการ 40,419 ล้านบาท หรือ 19.9% โดย 3 กรมหลัก ได้แก่ กรมสรรพสามิต กรมสรรพากร และกรมศุลกากร จัดเก็บภาษีได้สูงกว่าเป้าหมาย 37.2%  9.8% และ 29.6%  ตามลำดับ 
นายวินัย  วิทวัสการเวช  อธิบดีกรมสรรพากร เชื่อว่า การจัดเก็บภาษีในเดือน ธ.ค. 52 จะสามารถจัดเก็บภาษีโดยรวมได้สูงกว่าประมาณการ  8,600 ล้านบาท คิดเป็น 14.30% จากเดิมที่ประมาณการว่าจะจัดเก็บได้ 60,281 ล้านบาท เนื่องจากการจัดเก็บใน 8 วันแรกของเดือน สามารถจัดเก็บได้สูงกว่าประมาณการและสูงกว่าระยะเดียวกันของปีก่อน ส่วนใหญ่เป็นภาษีเงินได้หัก ณ ที่จ่าย ได้แก่  ภ.ง.ด.1 ภ.ง.ด.2 ภ.ง.ด.3  ภ.ง.ด.93   ภ.ง.ด.53  และ ภ.ง.ด.54